Fi żmien meta qed jitlaqqa' t-tieni Summit Ewropew dwar l-Edukazzjoni, il-Kummissjoni Ewropea llum ippubblikat il-Monitoraġġ tal-Edukazzjoni u t-Taħriġ tal-2019 li janalizza kif l-edukazzjoni u t-taħriġ qed jevolvu fl-UE u fl-Istati Membri tagħha. Il-Monitoraġġ tal-2019 juri li sar aktar progress għall-ksib ta' miri importanti tal-UE fil-qasam tal-edukazzjoni u t-taħriġ, iżda jenfasizza wkoll il-ħtieġa li jingħata appoġġ aħjar lill-għalliema u biex il-professjoni tal-għalliema issir aktar attraenti. Tibor Navracsics, il-Kummissarju għall-Edukazzjoni, il-Kultura, iż-Żgħażagħ u l-Isport, stqarr: “Biex nibnu Ewropa reżiljenti, koeżiva u ġusta, għandna bżonn ninvestu fl-edukazzjoni. Fuq kollox, dan ifisser investiment fl-għalliema — nagħtuhom l-għodod u r-rikonoxximent li jistħoqqilhom. Is-suċċess ta' kwalunkwe riforma tal-edukazzjoni jiddependi fuq l-għalliema — din hija r-raġuni għaliex rispons aħjar għall-ħtiġijiet tagħhom huwa essenzjali biex tinbena Żona Ewropea tal-Edukazzjoni vera sal-2025. Jien kburi b'dak li ksibna mal-Istati Membri f'dawn l-aħħar snin, iżda għad fadal aktar xogħol xi jsir. Il-Monitoraġġ tal-Edukazzjoni u t-Taħriġ għandu rwol importanti x'jaqdi biex jixpruna aktar ir-riforma tas-sistemi tal-edukazzjoni tagħna, u b'hekk jgħinna niżguraw li kulħadd ikun jista' jagħmel l-aħjar użu mit-talenti tiegħu.” Il-Kummissjoni tappoġġja lill-Istati Membri biex itejbu s-sistemi edukattivi tagħhom permezz ta' politika ta' kooperazzjoni, valutazzjoni komparattiva u programmi ta' finanzjament bħall-Erasmus+. Il-Monitoraġġ, il-pubblikazzjoni ewlenija annwali tal-UE dwar l-edukazzjoni, huwa parti integrali minn din il-ħidma. Bil-preżentazzjoni ta' firxa kbira ta' politiki u bit-trawwim tad-djalogu, dan jgħin lill-Istati Membri jagħmlu valutazzjoni komparattiva u jtejbu s-sistemi edukattivi tagħhom. L-edizzjoni ta' din is-sena tal-Monitoraġġ, it-tmien edizzjoni, tiffoka fuq l-għalliema. Din tinkludi u tanalizza s-sejbiet ta' stħarriġ estensiv ta' għalliema mmexxi mill-Organizzazzjoni għall-Kooperazzjoni u l-Iżvilupp Ekonomiċi. Dan l-aħħar Stħarriġ Internazzjonali dwar l-Għalliema u t-Tagħlim jenfasizza l-ħtieġa għal taħriġ biex jiġu indirizzati aħjar kwistjonijiet urġenti bħall-użu ta' Teknoloġiji tal-Informazzjoni u tal-Komunikazzjoni, it-tagħlim lill-istudenti bi bżonnijiet speċjali u t-tagħlim fi klassijiet multikulturali. Bħala għajnuna biex dan jiġi indirizzat, il-Monitoraġġ jirrakkomanda li jiġi żgurat għadd xieraq ta' għalliema fis-sistema, fis-suġġetti kollha, u fiż-żoni rurali u urbani kollha. Fl-istess ħin, huwa jenfasizza l-ħtieġa ta' sforzi akbar ta' politika biex jiġu attirati l-aħjar kandidati għall-professjoni tal-għalliema, filwaqt li jiġi żgurat li jiġu mħarrġin sew u motivati biex jibqgħu fil-professjoni. F'dak li għandu x'jaqsam mal-investiment fl-edukazzjoni, l-aktar data reċenti tal-Monitoraġġ turi li n-nefqa pubblika fuq l-edukazzjoni fl-UE baqgħet ġeneralment stabbli fil-livell tal-UE, filwaqt li l-Istati Membri għadhom qed jinvestu inqas fl-edukazzjoni milli għamlu qabel il-kriżi ekonomika tal-2007-2008. L-aħħar edizzjoni tal-Monitoraġġ turi li l-Istati Membri issa kważi laħqu l-mira tagħhom għat-tnaqqis tat-tluq bikri mill-iskola. Madankollu, filwaqt li s-sehem tal-istudenti li jitilqu mill-iskola naqas minn 14.2% fl-2009 għal 10.6% fl-2018, il-progress naqqas ir-ritmu mill-2016 ‘l hawn. Il-perċentwal ta' żgħażagħ li għandhom diploma ta' edukazzjoni terzjarja żdied minn 32.3% fl-2009 għal 40.7% fl-2018. Il-Monitoraġġ juri wkoll li l-kisba ta' edukazzjoni ogħla tikkorrispondi għal rati ogħla ta' impjieg fost gradwati reċenti u parteċipazzjoni aktar sinifikanti fit-tagħlim għall-adulti. Is-sehem tat-tfal reġistrati fl-edukazzjoni bikrija tat-tfal żdied minn 90.8% fl-2009 għal 95.4% fl-2017. Filwaqt li l-parteċipazzjoni fl-edukazzjoni kienet qed tikber fl-Ewropa, wieħed minn kull ħames studenti ta' 15-il sena għadu ma jafx isolvi kompiti sempliċi ta' qari, matematika u xjenza, filwaqt li għad hemm wisq tfal li jinsabu f'riskju ta' faqar edukattiv. Sfond L-edizzjoni ta' din is-sena tal-Monitoraġġ tal-Edukazzjoni u t-Taħriġ tiċċelebra l-għaxar snin mill-bidu tal-qafas ta' kooperazzjoni tal-UE dwar l-Edukazzjoni u t-Taħriġ 2020, li dwaru kien hemm qbil mill-Istati Membri kollha fl-2009. Huwa jkejjel il-progress skont il-miri tal-Edukazzjoni u t-Taħriġ 2020 f'kull Stat Membru u jagħti informazjzoni dwar it-trattament ta' kwistjonijiet ta' edukazzjoni fil-proċess annwali tas-Semestru Ewropew. Barra minn hekk, dan jgħin biex jiġi identifikat fejn għandu jingħata l-finanzjament tal-UE għall-edukazzjoni, it-taħriġ u l-ħiliet fil-baġit fuq terminu twil li jmiss tal-UE. Il-Monitoraġġ janalizza l-isfidi prinċipali li qed jiffaċċaw is-sistemi edukattivi Ewropej u jippreżenta politiki li jkunu jistgħu jissodisfaw aħjar il-ħtiġijiet tas-soċjetà u tas-suq tax-xogħol. Ir-rapport fih paragun bejn il-pajjiżi, 28 rapport dettaljat tal-pajjiżi u paġna web apposta b'data u b'informazzjoni addizzjonali. L-edukazzjoni hija fuq quddiem fl-aġenda politika tal-UE. B'ħidma mal-Istati Membri, il-Kummissjoni stabbiliet is-sisien ta' Żona Ewropea tal-Edukazzjoni, li tirrigwarda t-tisħiħ tat-tagħlim, il-kooperazzjoni u l-eċċellenza. Fl-istess ħin, firxa ta' programmi tal-UE, jiġifieri il-programm Erasmus+, il-Fondi Strutturali u ta' Investiment Ewropej, inkluża l-Inizjattiva favur l-Impjieg taż-Żgħażagħ, kif ukoll Orizzont 2020 u l-Istitut Ewropew tal-Innovazzjoni u t-Teknoloġija jgħinu biex jiġi stimulat l-investiment u biex jiġu appoġġjati l-prijoritajiet ta' politika fl-edukazzjoni. Biex tirfed l-ambizzjoni akbar f'dan il-qasam, il-Kummissjoni pproponiet li l-finanzjament għaż-żgħażagħ u għat-tagħlim fil-baġit fuq terminu twil li jmiss tal-UE jiżdied b'mod sinifikanti (2021 – 2027). Għal aktar informazzjoni Is-sit web tal-Monitoraġġ tal-Edukazzjoni u t-Taħriġ (inklużi l-iskedi informattivi u infografika speċifiċi għal kull pajjiż tal-UE) Is-sit web tas-Summit Ewropew dwar l-Edukazzjoni Is-sit web tas-Żona Ewropea tal-Edukazzjoni